ความเชื่อมั่นเกษตรกรปี 2563 ปรับตัวดีขึ้น พร้อมเดินหน้านโยบายช่วยเหลือสินค้าเกษตรเชิงรุก
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ โดยสำนักงานนโยบายและยุทธศาสตร์การค้า (สนค.) ทำการสำรวจและรายงานความเชื่อมั่นเกษตรกรปี 2563 พบว่ามีการฟื้นตัวอย่างต่อเนื่องแม้ว่าจะประสบปัญหาหลายด้านต่อเนื่องจากปี 2562 ทั้งสงครามการค้า การถดถอยของเศรษฐกิจโลกและการแพร่ระบาดของโรคโควิด-19 จึงทำให้ความเชื่อมั่นผู้บริโภคโดยรวมของไทยในช่วงเวลาดังกล่าวลดลงอย่างต่อเนื่องก่อนที่จะปรับตัวดีขึ้นตามลำดับ สำหรับปัจจัยสำคัญที่ทำให้ผู้บริโภคมีความเชื่อมั่นเพิ่มขึ้นอย่างต่อเนื่อง แม้สถานการณ์โควิด-19 ของโลกยังเป็นปัญหาและเศรษฐกิจโลกยังซบเซานั้น คาดว่ามาจากพื้นฐานโครงสร้างเศรษฐกิจไทยที่ยังแข็งแรงมีภูมิคุ้มกันที่สามารถลดทอนผลกระทบจากภายนอกได้ดี รวมทั้งการบริหารจัดการดูแลของภาครัฐในทุกมิติ ทั้งการดูแลค่าครองชีพประชาชนทั่วไป การช่วยเหลือผู้ประกอบการ ทั้งรายใหญ่ รายกลางและรายย่อย และการดูแลประชาชนโดยเฉพาะกลุ่ม อาชีพเกษตรกร ที่ภาครัฐให้ความสาคัญและช่วยแก้ไขปัญหาอย่างจริงจัง ทำให้ราคาสินค้าเกษตรสำคัญหลายตัวปรับตัวดีขึ้น  ขณะที่ความเชื่อมั่นในอนาคตของเกษตรกรปรับตัวมาอยู่ในระดับที่สูงกว่า 50 ติดต่อกันเป็นเดือนที่ 4 ตั้งแต่กันยายน – ธันวาคม 2563 และมีแนวโน้มที่จะดีขึ้นนายจุรินทร์ กล่าวเพิ่มเติมว่า  กระทรวงพาณิชย์และกระทรวงเกษตรฯ จะเดินหน้าโครงการประกันรายได้เกษตรกรในพืชหลัก 5 ชนิด ทั้งข้าว ยางพารา ปาล์มนำ้มัน มันสำปะหลังและข้าวโพดเลี้ยงสัตว์ นโยบายช่วยเหลือผลไม้และพืชเกษตรทุกตัวเชิงรุก โครงการพาณิชย์ลดราคา..ช่วยประชาชน และโครงการของรัฐบาลที่เข้าถึงประชาชนในทุกโครงการ ซึ่งจะส่งผลดีต่อกำลังซื้อและเศรษฐกิจของประเทศโดยรวม และทำให้ความเชื่อมั่นปรับตัวดีขึ้น